Ён знаў, чаго хацеў, яшчэ з маленства, калі разам з малодшымі братамі і сёстрамі дапамагаў маці садзіць, палоць, акопваць, а восенню капаць бульбу. А яшчэ поўзаць па ёй з бляшанкамі ды збіраць ненавісных бульбаедаў — каларадскіх жукоў, якіх не зналі потым куды прытуліць — на іх нават дамашняя птушка касавурылася і грэбавала імі. Новы гатунак яго бульбы павінен мець адмысловыя якасці: хутка расці, не паддавацца хваробам, не прыцягваць да сябе паласатых нахлебнікаў, мець добры смак, выгляд — быць у поўным сэнсе слова залатым!